ፖሊስ በሰልፉ ላይ የተቀሰቀሰውን አመጽ ያስተባበሩትን አውቄያቸዋለሁ አለ
እንደ ኢዜአ ዘገባ በአመጽ ቅስቀሳው እጃቸው አለበት የተባሉ ነገር ግን የህዝብ ተወካዮች ምክር ቤት እጩ የሆኑ የፓርቲዎቹ አባላትን በህጉ መሰረት ከእስር መልቀቁን ኮሚሽኑ ገልጿል።ኮሚሽነርጀነራል አሰፋ አብዩ እንደተናገሩትየፓርቲዎቹ አባላትና አመራሮችለሰላማዊ ሰልፍ በወጣው ህዝብ መሀል በመግባት በስድብ፣ በጩኸትና ድንጋይ በመወርወር ሁከት እንዲፈጠር ማስተባበራቸውና መሳተፋቸው ተረጋግጧል።“በዕለቱ ህዝቡ ሃዘኑን ገልጾ ሲመለስ በእነዚህ ፓርቲዎች የተደራጀ ኃይል መሃል ላይ በመግባት ዓላማውን ለማስቀየርና የፖለቲካ መጠቀሚያ ለማድረግ ወደ ሁከትና ብጥብጥ ለመለወጥ ታስቦ የተሰራ ሥራ መሆኑ ተረጋግጧል” ብለዋል።በዚህም በዋናነት የሰማያዊ ፓርቲ አባላት፣ ደጋፊዎችና አመራሮች ያስተባብሩ እንደነበር ነው ኮሚሽነሩ ያብራሩት።ይህን ተከትሎም ሰባት የፓርቲው አመራሮች በአመጹ ላይ ሲሳተፉ የተያዙ ሲሆን በአጠቃላይ 20 የሰማያዊ ፓርቲ አባላት መያዛቸውን ተናግረዋል።ሁከት ፈጣሪዎቹ አሸባሪዎች የያዙትን አይነት ባንዲራ ይዘው መታየታቸውንም ኮሚሽነሩ አረጋግጠዋል፡፡በተነሳው አመጽ የሰው ህይወት ሳይጠፋና ንብረት ሳይወድም ቢጠናቀቅም 41 የፖሊስ አባላት እና ሦስት ንጹሃን ዜጎች ከከባድ እስከ ቀላል ጉዳት እንደደረሰባቸውና ህክምና እየተከታተሉ እንደሚገኙ አስታውቀዋል።በተቀሰቀሰው አመጽ ከአንድ ሺህ በላይ ተጠርጣሪዎች ተይዘው የነበረ ሲሆን ጉዳዩ ተጣርቶ በአሁኑ ወቅት ከ150 የማይበልጡ ተጠርጣሪዎች ቀርተው ምርመራ እየተካሄደባቸው ይገኛል ብለዋል።የማጣራቱ ስራ እንደተጠናቀም ጥፋተኞቹ ተለይተው ለፍርድ እንደሚቀርቡ ነው ኮሚሽነሩ የተናገሩት፡፡በአመጹ ላይ በመሳተፍና በማስተባበር የተያዙ የሁለቱ ፓርቲዎች አባላት ከ30 እንደማይበልጡ የተናገሩት ኮሚሽነሩ ሌሎች እነሱን ተከተለው ሁከቱን የተቀላቀሉና የተለየ አላማ እንደሌላቸው የተለዩ ዜጎች እየተለቀቁ ነው ብለዋል።ኮሚሽነሩ እንዳሉት ከተያዙት የፓርቲዎቹ አባላት መካከል ሦስት የሰማያዊ እንዲሁም ሁለት የአንድነት ፓርቲ አባላት ለህዝብ ተወካዮች ምክር ቤት እጩ ተወዳዳሪዎች በመሆናቸው የምርጫ ህጉ በሚያዘው መሰረት ከእስር ተለቀዋል።በመስቀል አደባባይ በነበረውን ሰላማዊ ሰልፍ ከ600 ሺህ በላይ ህዝብ ወጥቶ ሀዘኑን በጋራ የገለጸበትና ዓላማውም የተሳካ እንደነበር ኮሚሽነሩ አስታውሰዋል።ህብረተሰቡ የሁከት ፈጣሪዎችን ድርጊት በማውገዝ “በህግ ይጠየቁልን” ማለቱን በማስታወስ ወደፊትም ህብረተሰቡ ሁከት ራሱንና ቤተሰቡን እንደሚጎዳ አውቆ የተለየ ሁኔታ ሲያጋጥመው ለፀጥታ አካላት ማሳወቅ እንዳለበት አሳስበዋል፡፡በክልል ከተሞችም ከ25 ቦታዎች በላይ ትዕይንተ ህዝብ መካሄዱንና በሰላም መጠናቀቁንም ኮሚሽነሩ ተናግረዋል፡፡